Selvom man på den ene eller anden måde er besværet af noget, kan man I Rold Skov Golfklub spille golf som en del af projektet 'Golf for Kronikere'.

På golfbanen svinger Mette Jæger smilende køllen. Det er ikke til at se, at golf godt kan være en ekstra udfordring for hende, men i 2021 blev hun ramt af sin anden hjerneblødning, og det førte til flere kroniske problemer som træthed og koncentrationsbesvær. - Jeg kendte lidt til golf i forvejen, og at jeg kendte det har været med til at hjælpe mig videre. Jeg ved, at det godt kan lade sig gøre, siger Mette Jæger. Hun er en del af golftræning for kronikere, der torsdag startede op i Rold Skov Golfklub. Forbedrer fysisk og mental sundhed Golftræningen er et landsdækkende samarbejde mellem Dansk Golf Union og Diabetesforeningen. Sidste år fik de stablet 45 forløb på benene i hele landet, og responsen var så postitiv, at man nu også giver kronikere i Rebild Kommune mulighed for at være med. Projektet var i første omgang en stor succes, for ifølge Diabetesforeningen fortsætter cirka 50 procent af kronikerne med aktiviteten efter forløbet er overstået. For mange af deltagerne var der målbare resultater både fysisk og mentalt. - Vi spørger ind til, hvordan det går med ændringerne i deres livsstil, og så glæder det os rigtig meget, når vi så kan høre, at de er i gang. For os handler det meget om, at de bevæger sig, men faktisk også at de er en del af et fællesskab, siger Janne Kristine Møller Olesen, der er funktionsleder på Sundhedscentret i Rebild Kommune Det handler om fællesskab Mette Jæger har tidligere prøvet kræfter med golf, men hun er glad for at være en del af det nye hold, for det er især fællesskabet, der er vigtigt for hende. - Jeg glæder mig til at komme i gang og lære dem lidt bedre at kende. Jeg regner med, at vi kommer ind og får snakket lidt bagefter om, ”hvilke udfordringer har du i forhold til dem, jeg har?”. Det synes jeg kunne være dejligt, siger Mette Jæger. Janne Kristine Møller Olesen fortæller, at man fra kommunen rigtig gerne vil have kronikerne ud og være en del af et fællesskab, og at det er noget af det, foreningerne er rigtig gode til. Og så er det en bonus, at de samtidig får rørt sig. For Mette Jæger kan det næsten ikke gå hurtigt nok med at komme afsted igen: - Hvis der nu står otte mennesker herude og venter på, at du kommer og er med til at have det sjovt, så kommer du også afsted. Motion er altid godt, og det er mega hyggeligt, og fantastisk at komme ud og få noget luft, slutter hun. Kom med Mette Jæger ud og spil golf i videoen her: